Az 1741-es pozsonyi országgyűlésen a rendek által lelkesen felajánlott, mintegy 35 000 főt jelentő új magyar ezredekkel megerősített Habsburg csapatok (ezek 52 sorgyalogezredéből és 40 lovasezredéből 10 volt magyar huszárezred és 10 magyar sorgyalogezred) a bajorokat és a franciákat kiszorították Csehországból, Nádasdy Ferenc pedig megfutamította a VII. Károly néven császárrá választott bajor választófejedelmet, és Münchenben Mária Teréziát kiáltották ki Bajorország fejedelmévé. Frigyes válságos helyzetbe került, mivel egyre több fejedelemség állt Mária Terézia oldalára. Kitört a második sziléziai háború (1745). Frigyest most sem hagyta el a hadi szerencse. A hohenfriedbergi (június 4.), soori (szeptember 30.) és a kesselsdorfi (december 15.) véres győzelmeivel újra biztosította magának Szilézia birtoklását (drezdai béke, 1745. december 25.).